**Rhif 374 – Cyfansoddi Sgript Wreiddiol Bl 6 ac iau - Testun Cysgu’n Hwyr**

**Beirniad – Mirain Alaw Jones**

**1af – SIWSI**

**2il – CADI**

**3ydd – DEWIN MYRDDIN**

Llongyfarchiadau i bawb a gyflwynodd waith i’r gystadleuaeth eleni. Braf iawn oedd darllen yr amrywiaeth o sgriptiau a gweld bod dyfodol disglair i sgriptio Cymraeg!

Yn gyffredinol, baswn yn annog y cystadleuwyr i feddwl am roi mwy o daith i’w stori; os oes modd ychwanegu tro cynffon neu mwy o gyffro a difyrrwch cyn cloi’r stori. Roedd hi’n dasg anodd iawn dewis rhwng y detholiad amrywiol a ddaeth i law ac mi faswn yn annog pob un i barhau i ysgrifennu a chystadlu!

Daw SIWSI i’r brig am ddehongliad creadigol a gwreiddiol o’r thema trwy ysgrifennu sgript am anifeiliaid sydd wedi bod yn cysgu dros y gaeaf ac sy’n aros i siop y pentref i agor. Mae cymeriadu da yn y sgript ac mae SIWSI wedi llwyddo i roi cipolwg i ni ar fyd a fyddai’n ddelweddol ddifyr i’w gwylio ar lwyfan mewn sgript sy’n arddangos deialogi lliwgar a chyffyrddiadau o hiwmor.

Llwyddodd CADI i greu stori ddifyr efo dechrau, canol a diwedd sy’n cyfleu neges bwysig i’r gynulleidfa. Roeddwn i’n hoff o sut roedd CADI wedi defnyddio’r thema o godi’n hwyr fel sbardun ar gyfer stori annisgwyl gyda thro cynffon gwych. Roedd neges glir i’r gynulleidfa i’n hannog i drafod y pethau sy’n ein poeni a llinell glo dda i gloi’r cwbl.

Cyflwynodd DEWIN MYRDDIN sgript a oedd yn dangos ôl gwaith a meddwl diwyd wrth archwilio sefyllfa lle’r oedd esgeulustod Caleb wedi golygu nad oedd neb wedi deffro ar gyfer gwasanaeth Sul y Blodau. Rhaid canmol disgrifiadau llwyfan eglur yr awdur a’r sylw craff y mae wedi ei roi i greu cymeriadau a sefyllfa gredadwy.

Daeth TITW TOMOS LAS yn agos iawn at y brig wrth fynd â ni ar daith gyda Ianto wrth iddo geisio atal ei hun rhag cysgu’n hwyr a cholli’r côr yn cystadlu yn yr Eisteddfod Sir ac roedd clo da i’r stori wrth iddo ddisgyn i gysgu yn y rhagbrawf. Dengys ddealltwriaeth o strwythur stori ac roedd yna ddefnydd effeithiol o hiwmor yn y sgript.

Braf oedd gweld stori am ferched yn chwarae rygbi gan **Urdd22110717** ac roedd ei defnydd o ddeialog a thafodiaith yn naturiol. Llwyddodd i blethu’r thema i sawl elfen o’r stori wrth i sawl cymeriad gysgu’n hwyr.

Mae cymeriadu a deialogi TARAN yn haeddu clod am y cyffyrddiadau credadwy, megis Tomos yn siarad o dan ei wynt. Roedd yn dda hefyd gweld neges bwysig yn y sgript a oedd yn pwysleisio’r pwysigrwydd o rannu’n pryderon.

Mi wnes i hefyd fwynhau deialog naturiol CULHWCH a’r hiwmor yn y stori pan fo’r criw o fechgyn yn hy iawn ar noson cyn y rhagbrawf, ond yn codi’n hwyr y bore wedyn. Roedd clo da i’r sgript wrth i’r bechgyn edrych ymlaen at y flwyddyn nesaf.

Llongyfarchiadau i chi gyd am gystadlu a pharhewch i ysgrifennu!